**Elementi praćenja učenika u nastavi njemačkog jezika**

1. Razumijevanje
2. Govorne sposobnosti
3. Sposobnosti pisanog izražavanja
4. Jezične zakonitosti – gramatika

**Mjerila za elemente**:

1. Element: **razumijevanje**

**odličan**: učenik razumije sugovornika i usmena izlaganja u normalnom tempu, razumije pisani i slušani tekst u potpunosti, s lakoćom vlada materijom i vještinama i povezuje sadržaje; lako i u potpunosti razumije pitanja, uspješno prevodi u oba smjera;

**vrlo dobar**: razumije pitanja u normalnom govornom tempu, ali je potrebno ponekad nešto ponoviti; razumije pisani i slušani sadržaj u cijelosti, ali ne i svaku pojedinost;

**dobar**: razumije izlaganja i pitanja postavljena sporijim tempom, ponekad je nužno ponoviti ili pojednostaviti neke dijelove rečenice; ima dobru orijentaciju unutar pisanog materijala uz pomoć; prosječne uspješnosti, komunikacija uspostavljena, pismenost ima propusta;

**dovoljan**: ima minimum razumijevanja i napreduje uz pomoć nastavnika koji ga vodi kroz gradivo; ima teškoća u razumijevanju izlaganja, jedva shvaća uz objašnjenja i pojednostavljenja; slabo razumijeva pisanu i slušanu materiju; minimum komunikacijske povezanosti, propusti u izražavanju ne priječe normalan protok informacija

**nedovoljan**: ne razumije usmena izlaganja, slušanu ili pisanu materiju ni uz pomoć nastavnika; nije u mogućnosti prevesti lakše rečenice ili tekstove.

1. Element: **govorne sposobnosti**

 **odličan**: učenik slobodno i bez oklijevanja izriče svoje misli; aktivan je u konverzaciji, čita i priča s razumijevanjem korektno i tečno s pravilnim izgovorom, fluentno govori bez većih gramatičkih grešaka; zanimljivo i stilski ujednačeno se izražava, koristi bogat vokabular

**vrlo dobar**: učenik govori korektno, ali je u pojedinim elementima nesiguran; govori uz manje gramatičke greške, koje, međutim, ne utječu na razumijevanje smisla rečenice; ponekad upotrijebi riječ ili frazu neadekvatnom te s pogrešnim izgovorom; govori prirodnom brzinom

**dobar**: učenik se može sporazumijevati i pri tome se služi skromnim fondom riječi; smisao je ponekad nejasan zbog gramatičkih grešaka i pogrešnog redoslijeda riječi; ima poteškoća u čitanju, izgovoru i intonaciji, ali je cjelina prihvatljiva i razumljiva;

**dovoljan**: učenik pravi ozbiljne greške u konverzaciji i izgovoru zbog čega se teško zaključuje što želi reći; rijetko nalazi odgovarajuće riječi i fraze, teško se izražava, a rječnik mu je oskudan; u izgovoru pravi ozbiljne gramatičke greške koje dovode u pitanje razumijevanje teksta; govori sporo i s puno oklijevanja;

**nedovoljan**: učenik se ne može samostalno izražavati u usmenom obliku; jedva savladava najosnovniji vokabular, a loš izgovor onemogućuje razumijevanje sadržaja; nije savladao ni najosnovnije gramatičke strukture

1. Element: **sposobnost pisanog izražavanja**

**odličan**: učenik može pismeno izraziti svoje misli samostalno i bez većih gramatičkih i ortografskih grešaka; redovito izvršava sve pisane zadatke u bilježnici i radnoj bilježnici;

**vrlo dobar**: učenik izražava svoje misli samostalno uz poneke gramatičke i ortografske greške; gotovo redovito ima sve pisane radove;

**dobar**: učenik ne može bez pomoći izraziti svoje misli pismenim putem i pravi veće ortografske i gramatičke greške; neredovito izvršava domaće i školske pisane zadatke;

**dovoljan**: učenik nije sposoban samostalno se pismeno izražavati, pravi česte i ozbiljne ortografske i gramatičke greške;

**nedovoljan**: pravi krupne greške u pismenom izražavanju i u osnovnim gramatičkim oblicima, često ne izvršava pisane zadaće.

1. Element: **jezične zakonitosti – gramatika**

**odličan**: potpuno poznaje jezične zakonitosti, umije ih točno primijeniti;

**vrlo dobar**: poznaje jezične zakonitosti, umije ih obrazložiti na materinjem jeziku i posve točno primijeniti na zadatak;

**dobar:** većinu zadataka točno rješava, ne poznaje zakonitosti tako da bi o njima mogao govoriti već samo praktično primjenjuje pravila s ponekom greškom;

**dovoljan:** pravi velike greške u primjeni gramatičkih pravila;

**nedovoljan:** učenik ne poznaje i ne primjenjuje osnovne gramatičke oblike.